Emosies is aansteeklik - WelstandWelstand
Tuis / Advies / Emosies is aansteeklik
Tydens die Antonynse pandemie van 166-180 nC wat die Romeinse Ryk getref het, het die keiser en filosoof Markus Aurelius reeds geskryf oor die emosionele besmetting wat baie erger is as die 2 000 mense wat daagliks sterf aan die virus omdat dit nie net die psige van die mense nie maar die hele mensdom korrupeer.
Emosionele besmetting vind plaas wanneer jy onbewus die emosies van ander om jou naboots en sinkroniseer met die ander persoon se emosionele stand. Wanneer iemand vir jou glimlag, glimlag jy terug om jou met die emosies van die ander persoon te vereenselwig. Emosionele oordrag is sigbaar in soortgelyke gesigsuitdrukkings, taal en liggaamshouding as dié van die persoon met wie interaksie plaasvind, en die individu toon gedrags-, aandag- en emosionele sinkronisasie.
Hoe steek dit aan?
Die eerste teken van emosionele oordrag is deur nabootsing van die ander persoon se liggaamstaal; jy kan onbewus die ander persoon se gesigsuitdrukking of gebare naboots. Nabootsing is 'n sosiale interaksie omdat dit wys jy het empatie of deel die ander persoon se siening oor 'n saak. Wanneer jy 'n emosie naboots, begin jy dit ook ervaar en die emosie word deel van jou ervaring. Jy begin dieselfde emosie uitbeeld aan ander en die oordragproses is voltooi.
Emosionele oordrag is 'n effektiewe strategie in advertensiewese en bemarking om kliënte te lok – dink maar aan die positiewe emosionele uitbeelding van skoonheidsmiddeladvertensies of vakansieoorde, maar wat as jy by die werk deur negatiewe aansteeklike emosies omring word of wanneer jy onder een dak vasgekeer sit soos tydens 'n pandemie?
Hoe versprei hierdie aansteeklike emosies? Die algemeenste is deur gesprek, gesigsuitdrukking, stemtoonhoogte en postuur. Ons boots gesigsuitdrukkings en gedrag na en sinkroniseer emosioneel met die ander persoon. Saam met sekere mense lag jy meer, saam met ander kla jy meer; jy het empatie met sommige en jy deel ander se vreugde.
Mense wat saamwoon, het 'n baie groot invloed op mekaar se emosies. Navorsing onder studentkamermaats het bevind dat as depressielyers saam met niedepressielyers gesit word, lg. ook tekens van depressie toon. In die werkplek het ons gereeld te doen met toksiese negatiwiteit wat ons ook affekteer. As jy nou uitsien na die kantoormilieu, is dit genoegsame bewys dat jy tydens die inperking ook immuniteit teen aansteeklike emosies van ongelukkige kollegas verkry het.
Emosionele besmetting vind nie net deur direkte kontak met 'n persoon plaas nie maar is ook oordraagbaar op sosiale media. 'n Ongelukkige werker kan 'n kantoor of maatskappy beïnvloed maar een ongelukkige persoon met 'n groot gevolg op sosiale media kan negatiwiteit aan miljoene mense oordra.
Sommige negatiewe verhoudinge kan jy vermy, soos die bure, 'n kollega of 'n kennis, maar waar 'n geliefde, 'n ouer, kind of vriend ongelukkig is en julle onder een dak is, is dit moeilik om te vlug en hulle te vermy, maar daar is maniere om te help sonder dat jy ten gronde gaan.
Help eers jouself
Volg die noodprosedure soos op 'n vliegtuig en sit eers jou eie suurstofmasker aan. Dit kan selfsugtig klink om jouself eerste te stel maar indien jy dit nie doen nie sal jy self versmoor in die put van aansteeklike negatiewe emosies.
Begin elke dag deur op jou eie geluk te fokus; bedink dit waarvoor jy dankbaar is, mediteer, doen oefening, slaap genoeg, eet gesond en bel 'n emosioneel gesonde vriend; sodoende bou jy emosionele reserwes op. Omring jouself met goed waarvan jy hou, musiek, foto's van lekker mense. Gee jouself 'n uur of twee afstand van die negatiewe emosies. Gun jou huismense ook ruimte en, indien dit nodig is, kom ooreen oor wanneer julle wel sal sosialiseer, bv. tydens etenstye. Deur nie tyd of afstand te verkry wanneer dit nodig is nie, loop jy die risiko om iesegrimmig te raak. Om te voel dat die emosies spesifiek op jou gemik is, is die effektiefste vorm van besmetting. Om negatiwiteit persoonlik op te neem, lei tot oorpeinsing, wat jou geestes- en fisiese gesondheid affekteer, en jou verhoudinge ruïneer deurdat jy jou huismense vermy of, nog erger, wraak soek.
Verwag dat emosies sal ontvlam waar persone met verskillende behoeftes en psigologiese uitdagings soos angs en depressie onder een dak verkeer.
Staan terug. Deur bewus te wees daarvan dat emosies aansteeklik is, kan jy terugstaan van die negatiewe persoon ter wille van die behoud van die verhouding. Terugstaan beteken nie onttrek of terugtrek nie, maar dis om jouself afstand te gee om weer ewewig te bereik.
Bied positiwiteit soos om te glimlag en vrolik te wees; jy sal goed voel en die ander persoon kan dalk jou liggaamstaal oplet en naboots. Deur slegs vir die ongelukkige persoon te sê om moed te hou is ondoeltreffend, en teenproduktief. Betrek die persoon by aktiwiteite wat aangenaam is; deur aktief betrokke te raak by iets lekker laat die gemoedstoestand beter word en onderdruk slegte buie.
Sien ongelukkigheid in die selfde lig as 'n fisiese ongesteldheid. Die persoon kan dalk net uit frustrasie emosionele ontlading soek.
Verhoed die verspreiding van negatiewe emosies
As jy die een is wat ongelukkig is, sal dit niemand baat as jy voorgee om gelukkig te wees net om die huismense tevrede te hou nie. Hou jou verhouding met ander gesond deur aan hulle te kommunikeer dat jy tans deur 'n moeilike tyd gaan maar dat dit nie hulle skuld is nie. Jy kan dalk nie jou gevoelens dwing om te verbeter nie maar jy kan steeds kies hoe jy jou geliefdes aanspreek en behandel, wat hulle meer toeganklik vir jou sal maak om jou te help.
Marcus Aurelius meditations. Loeb Classics
March 12, 2020 Psychology Today https://www.psychologytoday.com/za/blog/loving-bravely/202003/under-one-roof-home-together-during-the-coronavirus-pandemic
Carolina Herrando and Efthymios Constantinides
16 July 2021 Frontiers in Psychology.
Emotional Contagion: Why Emotions Are Contagious https://www.healthline.com/health/emotional-contagion
Arthur C. Brooks July 2021 The Atlantic https://www.theatlantic.com/family/archive/2021/07/emotional-contagion-unhappiness/619485/